Svensk finansmann fikk kreft - gir bort millionformuen
Hamilton har brukt hele livet på å bygge opp oljeselskapet Tethys olja. Fredag fortalte millionæren at han går av som styreleder for firmaet, og samtidig selger sin aksjepost. De 140 millionene Hamilton får for aksjene skal gå til kreftforskning. - Jeg selger for å konsentrere både tid og energi på forskningsstiftelsen min for å forhåpentligvis finne en behandling for meg og andre som er rammet, sier Hamilton ifølge svenske Aftonbladet. Allerede i sommer donerte svensken 14 millioner svenske kroner til universitetet i Uppsala. Der har forskere jobbet med å utvikle et «kreftspisende» virus. Hamiltons forskningsstiftelse ønsker å gå videre med denne forskningen og teste den på mennesker.Finansmannen har fått diagnosen nevroendokrin kreft i april 2011, den samme krefttypen som kostet Apple-gründer Steve Jobs livet samme år. Hamilton mener Jobs kunne å ha bidratt til å finne en kur mot kreften. - Han fikk kreftbeskjeden i en tidlig fase, og kunne umiddelbart ha gjennomgått medisinsk behandling. I stedet valgte han å forsøke alternative behandlingsformer som ikke fungerte. Jeg tror han gikk glipp av en mulighet siden han både hadde tilstrekkelig med tid og penger til å finansiere forskning som kunne ha gjort en forskjell. Han valgte i stedet en annen løsning og satset på selskapet sitt. Jeg velger å gjøre det slik for jeg tror Tethys klarer seg godt uten meg, sier Hamilton.Finansmannen startet behandlingen av kreften i 2012, og situasjonen har stabilisert seg. Kreften er imidlertid ikke borte for godt. Hamilton er usikker på om han og stiftelsen rekker å finne en kur mot krefttypen før det er for sent. Som gammel oljemann sammenligner han arbeidet med noe han kjenner godt - å lete etter olje. - Man er aldri sikker på å finne olje, men man må prøve og håpe at man har tiden på sin side, sier Hamilton.
Den svenske finansmannen Vincent Hamilton selger livsverket for å støtte forskning på krefttypen han selv ble rammet av.